Անհավանական Սարդ-մարդը 2

***Անհավանական Սարդ-մարդը 2*** (որոշ վարձույթներում ներկայացվել է նաև որպես ***Անհավանական Սարդ-մարդը 2։ Էլեկտրոյի վերածնունդը***), 2014 թվականի՝ սուպերհերոսի մասին ամերիկյան ֆիլմ, որը պատմում է Marvel Comics-ի Սարդ-մարդը կերպարի մասին։ Նկարահանվել է ռեժիսոր Մարկ Ուեբի և թողարկվել Columbia Pictures-ի կողմից։ Այն Սարդ-մարդու հինգերորդ կենդանի ներկայացումն է ֆիլմում, որը ստեղծվել է Columbia Pictures-ի և Marvel Entertainment-ի կողմից։ Հանդիսանում է «Անհավանական Սարդ-մարդը» ֆիլմի սիկվելը և «Անհավանական Սարդ-մարդը» ֆիլմաշարի վերջին կինոնկարը։ Սցենարը գրել է Ջեյմս Վանդերբիլթին, իսկ Ալեքս Կուրտզմանն և Ռոբերտո Օրչին վերաշարադրել են այն։ Գլխավոր դերերում են Էնդրյու Գարֆիլդը Փիթեր Փարքերի / Սարդ-մարդու դերում, Էմմա Սթոունը՝ Գվեն Սթեյսիի, Դեյն ԴեՀանը՝ Կանաչ Գոբլինի / Հարի Օզբորնի, Քեմփբել Սքոթը և Էմբեթ Դևիդտզը՝ Փիթերի ծնողների՝ Ռիչարդ և Մերի Փարքերների, իսկ Սալլի Ֆիլդը հորաքույր Մեյի դերերում։ Դերասանական կազմում նորեկներն են չարագործների դերեր կատարող Փոլ Ջիամատին Ռնգեղջյուրի / Ալեքսեյ Սիտցևիչի և Ջեյմի Ֆոքսը Էլեկտրոյի / Մաքս Դիլոնի դերերում։

«Անհավանական Սարդ-մարդը 2» ֆիլմի զարգացումը սկսեց «Անհավանական Սարդ-մարդու» հաջողությունից հետո։ ԴեՀան, Ջիամատին, Ջոնսը և Քուփերը դերասանական կազմին միացան 2012 թվականի դեկտեմբերից 2013 թվականի փետրվարն ընկած ժամանակահատվածում։ Նկարահանումները տեղի ունեցան Նյու Յորքում 2013 թվականի փետրվարից հունիս։ Ֆիլմը թողարկվեց 2D, 3D և IMAX 3D ձևաչափերով 2014 թվականի մայիսի 2-ին Միացյալ Նահանգներում՝ երկու համաշխարհային պրեմիերաներով, որոնք տեղի ունեցան 2014 թվականի մարտի 31-ից ապրիլի 10-ը։ Ֆիլմը ստացավ խառը կարծիքներ՝ ողջ աշխարհում հավաքելով 709 միլիոն դոլար և դառնալով 2014 թվականի իններորդ ամենաշահութաբեր ֆիլմը, սակայն ֆիլմաշարի ամենաքիչ գումար ստացածը։ Այնուամենայնիվ, կինոնկարը դարձավ հիթ՝ ողջ աշխարհի տարբեր շուկաներում կատարելով բարձր դեբյուտներ և լայն կինեմատոգրաֆիական թողարկում։ Ֆիլմը հետագայում մրցանակներ շահեց իր երաժշտական ստեղծագործությունների և դերասանների խաղի համար, որոնցից նշանավոր են 2015 թվականի Երեխաների ընտրության մեկ և *ASCAP (Կոմպոզիտորների, գրողների և թողարկողների ամերկյան խմբակցություն)* երկու մրցանակները։

«Անհավանական Սարդ-մարդը 2»-ը նախատեսված էր դառնալու հորինված ընդարձակ տիեզերքի մասին պատմող ֆիլմաշարի սկիզբը, որը պետք է շարունակվեր երկու սիկվելներով և մի քանի սպին-օֆֆ ֆիլմերով։ Դրան սպասելու ցածր ցուցանիշների պատճառով Էնդրյու Գարֆիլդը հեռացվեց, բոլոր հետագա ադապտացիաները չեղյալ համարվեցին, և կերպարի վերաթողարկումը՝ մարմնավորված Թոմ Հոլանդի կողմից, հայտնվեց Marvel-ի կինեմատոգրաֆիական տիեզերքում՝ առաջին քայլն անելով «Կապիտան Ամերիկա։ Քաղաքացիական պատերազմ»-ում։ Նա կհայտնվի նաև իր սեփական՝ «Սարդ-մարդը։ Տունդարձ» ֆիլմում 2017 թվականին։

## Սյուժե
Սկզբում OsCorp-ի հանճարեղ գիտնական Ռիչարդ Փարքերը տեսաուղերձ է ձայնագրում, որպեսզի բացատրի իր անհետացման պատճառը։ Ավելի ուշ ինքն ու իր կին Մերին, գտնվելով անձնական ինքնաթիռում, զոհվում են Փարքերների սպանության համար վարձված մարդասպանի պատճառով։ Օդաչուի մահի պատճառով ինքնաթիռն ընկնում է օվկիանոսի մեջ։ Փարքերը հասցնում է ինչ-որ փաստաթղթեր ուղարկել Ռուզվելտ անվան տակ։

Ներկա ժամանակներում Ռիչարդի որդի Փիթերը շարունակում է Սարդ-մարդու անվան տակ պայքարել քաղաքային հանցագործության դեմ։ Նա հետևում և ձերբակալում է Ռնգեղջյուր մականունով հանցագործ Ալեքսեյ Սիտցևիչին, ով փորձում է գողանալ *OsCorp*-ի բեռնատարը, որի մեջ կա պլուտոնիում։ Հետապնդման ժամանակ Սարդ-մարդը փրկում է *OsCorp*-ի աշխատակիցներից մեկին՝ Մաքս Դիլոնին՝ նրան այնուհետև ասելով, որ հենց նա իր աչքերն ու ականջները Երկրի վրա։ Հեռախոսով խոսելով Գվեն Սթեյսիի հետ՝ Փիթերը տեսնում է նրա հոր՝ Նյու Յորքի ոստիկանության կապիտան Ջորջ Սթեյսիի ուրվականը, ինչը կարծես հիշեցնում է նրան վերջինիս տված խոստումը՝ իր վտանգավոր կյանքի պատճառով բաժանվել Գվենից։ Դրանից հետո Փիթերը հանդիպում է Գվենին ավագ դպրոցի դիպլոմների բաժանման արարողության ժամանակ, իսկ երեկոյան Գվենի ընտանիքի հետ հրավիրված ընթրիքի ժամանակ համառորեն պնդում է դադարեցնել հարաբերությունները, ինչպես խոստացել էին նրա հորը։

Այդ ժամանակ Փիթերի մանկության ընկեր Հարի Օզբորնը քաղաք է վերադառնում ինտերնատում ուսումն ավարտելուց հետո։ Հարին հանդիպում է իր հոր՝ *OsCorp*-ի գլխավոր տնօրեն Նորման Օզբորնի հետ, քանի որ վերջինս մահացու հիվանդ է։ Նորմանը բացատրում է, որ իր հիվանդությունը ժառանգական է, և Հարին արդեն այն տարիքում է, որ հիվանդությունը սկսում է զարգանալ։ Նորմանը Հարիին է տալիս ոչ մեծ մի սարք, որն, ըստ իր պնդման, համարվում է ողջ կյանքի ընթացքում կատարած իր աշխատանքի արդյունքը։ Հաջորդ օրը Նորմանը մահանում է, և Հարին նշանակվում է *OsCorp*-ի տնօրեն։ Նաև պարզվում է, որ մարդկանց ու կենդանիների խաչասերման բոլոր հետազոտությունները փակված են, իսկ նմուշները (այդ թվում նաև մոդիֆիկացված սարդերը) ոչնչացվել են Քուրթ Քոննորսի դեպքից հետո։

Համարելով, որ այժմ ինքն ու Սարդ-մարդն ընկերներ են, Մաքսն սկսում է մոլեգնել նրանով։ *OsCorp*-ի լաբորատորիաներից մեկի լարերը վերանորոգելու ժամանակ նրան խփում է էլեկտրական հոսանքը, և նա ընկնում է գենետիկորեն մոդիֆիկացիայի ենթարկված էլեկտրական օձաձկների ակվարիումի մեջ։ Նրանք հարձակվում են Մաքսի վրա, և նա մուտացվում է կենդանի էլեկտրական գեներատորի։ Մինչ այդ Գվենը հայտնում է Փիթերին, որ ինքը, հավանաբար, տեղափոխվելու է Անգլիա, որպեսզի Օքսֆորդում շարունակի ուսումը։ Սակայն նրանց չի հաջողվում խորհրդակցել դրա մասին, քանի որ Մաքսը թափառում է Թայմս Սքվերով և պատահաբար կարճ միացում է առաջացնում։ Սարդ-մարդը փորձում է նրան հանգստացնել, սակայն Մաքսը, տեսնելով, որ բոլորը նայում են միայն Սարդ-մարդուն, չի կարողանում իրեն կառավարել, և երբ նրա վրա դիպուկահարի կողմից կրակելուց հետո հերոսի, այնուհետև Թայմ Սքվերում գտնվող մարդկանց վրա է թափում ողջ կատաղությունը և միաժամանակ էլեկտրական բազմաթիվ հզոր լիցքեր։ Սարդ-մարդը հրշեջ ծառայության աշխատակիցների հետ նրա վրա ջուր է լցնում՝ դրանով իսկ կանգնեցնելով չենթարկվող չարագործին։ Նրան տեղափոխում են Ռեյվենքրոֆթ հոգեբուժարանում, որտեղ նրան ուսումնասիրում է բժիշկ Կաֆկան։ Այստեղ Մաքսն իրեն հայտարարում է որպես Էլեկտրո։ *OsCorp*-ում արագ վերացնում են այս դեպքի և Մաքսի մասին բոլոր տեղեկությունները տվյալների բազայից։

Տեսնելով հիվանդության առաջին ախտանիշները՝ Հարին օգտագործում է իր հոր տված գործիքը։ Դրանում նա տեսնում է տեսահոլովակ, որտեղ Ռիչարդ Փարքերն ու Նորման Օզբորնը պատմում են գենետիկորեն մոդիֆիկացված սարդերի իրենց ուսումնասիրությունների մասին, և արագ հասկանում է, որ Սարդ-մարդու արյունը կարող է օգնել հաղթահարել հիվանդությունը։ Նա նաև ծանոթանում է ընկերության գաղտնի փաստաթղթերի հետ, որոնց շարքում տեսնում է «Վենոմ» նախագիծը, բժիշկ Քոնորսի և և նրա գլայդերով ռազմական հագուստները, որոնք կառող են իրենց ներսում պաշտպանել կյանք։ Հարրին իր տուն է հրավիրում Փիթերին, ենթադրելով, եթե Փիթերը լուսանկարում է հերոսին, ապա ծանոթ է նրան։ Նա խնդրում է Փիթերին Սարդ-մարդուց մի փոքր արյուն վերցնել։ Փարքերն ասում է, որ կփորձի անել դա, սակայն ինքն էլ գիտի, որ նրա արյունը կարող է սպանել Հարիին, այլ ոչ թե փրկել։ Վերջիվերջո նա ներկայանում է կրտսեր Օզբորնի մոտ որպես Սարդ-մարդ և մերժում նրան, բացատրելով այն որպես մեծ վտանգ։ Հարին կատաղության մեջ է ընկնում։ Որոշ ժամանակ անց Հարիին հեռացնում են *OsCorp*-ի գլխավոր տնօրենի պաշտոնից նրա ցուցաբերած ավելորդ (ըստ ղեկավարության խորհրդի անդամների) հետաքրքրությունները դեպի Մաքսի հետ կատարված դեպքը և ընդհանրապես ընկերության կատարած տարբեր սև գործերի նկատմամբ։ Հարիի օգնական Ֆելիսիա Հարդին հայտնում է նրան, որ ընկերության կողմից իբրև թե սարդերի ոչնչացված թույնի նմուշները ամեն դեպքում պահպանվել են։ Դրա համար նա հոգեբուժարանից ազատում է Մաքսին և պայման կապում նրա հետ, ըստ որի Մաքսն օգնում է գտնել Սարդ-մարդուն, իսկ վերջինն էլ թույլտվություն է ստանում տիրել քաղաքի ողջ էլեկտրականությանը։ Միասին, նրանք ներխուժում են *OsCorp*-ի շենք։ Էլեկտրոն ստանում է այն, ինչ ուզում էր, իսկ Հարին իջնում է ներքևի հարկեր, որտեղ անցկացվում են գաղտնի մշակումներ։ Այնտեղ գտնում է մարտական հագուստ և սարքավորումներ, որ ստեղծել էր Նորմանը, բժիշկ Ութոտնուկի շոշափուկները և Անգղի թևերը, ինչպես նաև շիճուկը, որը պատրաստված է սարդերի թույնից։ Սակայն Հարին տեղեկացված չի լինում մի բանի մասին․ սարդերի հետ փորձերը պահանջում էին նրանց ԴՆԹ-ում ավելացնել մարդու գենոմ, իսկ Ռիչարդ Փարքերը բոլորից գաղտնի սարդերին ներարկել է իր ԴՆԹ-ի տարրերը։ Ըստ այդմ, հետագայում ստացված շիճուկը կարող է լավ ազդեցություն թողնել միայն հենց իր՝ Ռիչարդի կամ նրա հետ արյունակցական կապ ունեցող հարազատների վրա, իսկ ուրիշների համար այն ուղղակի թույն է։ Դրա մասին չիմանալով՝ Հարին շիճուկի ներարկումից հետո միանգամից չի մահանում և մուտացվելու ժամանակ հասցնում է հագնել ռազմական հագուստն ու դառնում Կանաչ գոբլին։

Փիթերն, օգտագործելով իր հոր թողած տեղեկությունները, գտնում է մետրոյի լքված Ռուզվելտ կայարանը, որտեղ գտնում է նաև նրա թողած տեսաուղերձը։ Ռիչարդը բացատրում է իր անհայտացումը նրանով, որ չէր ցանկանում մասնակցություն ունենալ Նորման Օզբորնի նախագծերում, որում նա մշակում էր բիոլոգիական զենք և պատմում է իր հետազոտությունների գաղտնիքը՝ կապված սարդերին մարդկանց ԴՆԹ-ի ներարկման հետ։ Այնուհետև Փիթերը Գվենից ստանում է ձայնային հաղորդագրություն, որով աղջիկը հայտնում է, որ այնուամենայնիվ թռիչքի հնարավորություն է ստացել և գտնվում է օդանավակայանի ճանապարհին։ Նրան հաջողվում է գտնել Գվենին և սեր է խոստովանում՝ համաձայնելով նրա հետ մեկնել Անգլիա։ Էլեկտրոն կրկին կարճ միացում է առաջացնում ողջ քաղաքում, և Սարդ-մարդը գնում է պայքարելու նրա դեմ։ Գվենի օգնության շնորհիվ Էլեկտրոն պայթում է էլեկտրականության գերլարումից։ Դրանից հետո Հարին՝ զինված հագուստով ու գլայդերով, առևանգում է Գվենին և հետո, իմանալով Սարդի ինքնությունը, որոշում է վրեժ լուծել արյուն չտալու համար։ Նա ժամացույցով շենքի գագաթին կռվում է Սարդ-մարդու հետ։ Դրա ժամանակ Գվենն ընկնում է շենքից։ Սարդ-մարդը հաղթում է Հարիին և հասցնում է Գվենին սարդոստայնով բռնել հենց գետնի մոտ, սակայն շարժվելով իներցիայով, Գվենը մահանում է կտրուկ կանգից։

Այս ողբերգությունից և թաղումից հետո Փիթերը դադարում է սուպերհերոս լինել և շատ հաճախ այցելում է Գվենի գերեզման։ Հարին, ողջ մնալով և հայտնվելով Ռեյվենքրոֆթ հոգեբուժարանում, իր գործընկեր Գուստավ Ֆիրսի (առաջին ֆիլմի տիտրերից հետո եղած տեսարանում առեղծվածային «Մարդը ստվերում») հետ քննարկում են հետագա ծրագրերը։ Ֆիրսն ասում է, որ գտել է մի քանի կամավորներ և հարցնում է Գոբլինին՝ մտածել է արդյոք, թե քանի մարդ է իրեն հարկավոր։ Վերջինս պատասխանում է, որ ոչ շատ (ուղիղ ակնարկ դեպի Չարագույժ Վեցնյակը)։ Ֆիրսն ասում է, որ սկսել կարելի է Սիտցևիչից, որին էլ հենց ազատում է բանտից՝ տալով նրան Ռնգեղջյուր անունը և զինելով էլեկտրամեխանիկական հագուստով։ Մինչ այդ Փիթերը լսում է դիպլոմների հանձման արարողության ժամանակ Գվենի արտասանած ճառը և հիշում այն բոլոր պահերը, որոնք անցկացրել է նրա հետ, ինչից հետո որոշում է հագնել Սարդ-մարդու հագուստը։ Այդ ժամանակ Ռնգեղջյուրն իր հագուստով թալանում է բանկը, սակայն Սարդ-մարդը կրկին հայտնվում է՝ պատրաստ կռվելու իր քաղաքի բնակիչների համար։

## Դերակատարներ

* Էնդրյու Գարֆիլդ՝ Փիթեր Փարքեր / Սարդ-մարդ, որբացած պատանի, ով գենետիկորեն մոդիֆիկացված սարդի խայթոցից հետո ստացել է սարդի ուժեր և կարողություններ։ Փիթերն առաջին անգամ իր ուժերն օգտագործեց «Անհավանական Սարդ-մարդը» ֆիլմում իր հորեղբոր սպանողին գտնելու համար, սակայն այնուհետև որոշեց իր կարողություններն օգտագործել քաղաքային հարձակումների և ավազակությունների դեմ պայքարելու համար և հայտնի դարձավ որպես Սարդ-մարդ։ Գարֆիլդը բացատրեց, որ այս ֆիլմում իր կոստյումը կունենա նոր դիզայն։ Գարֆիլդը հույս ուներ ետ բերել որբ լինելու թեման՝ նշելով․ «Ես ցանկանում եմ պահել այն տրամադրությունը, որով նկարագրվում է, թե ինչ ասել է լինել առանց հայր, լինել առանց մայր, փնտրել նպատակ և գտնել նպատակներ առանց նրանց։ Իմ կարծիքով՝ մեծ պատասխանատվություն է ստանձնել այդ դերը, և նա այն չի ընդունում թեթևակիորեն»։
** Մաքս Չարլզը կրկին ներկայանում է մանուկ Սարդ-մարդու դերով։
* Էմմա Սթոուն՝ Գվենդոլին Գվեն Սթեյսի, Ավագ դպրոցի ուսանողուհի և Փիթերի սիրային հետաքրքրությունը։ Երբ հարցրին սիկվելում Փիթերի և Գվենի հարաբերությունների մասին, Սթոունն ասաց․ «Գվենն ավելի շատ է փրկում նրան, քան Փիթերն ինքն իրեն։ Նա անհավանականորեն շատ օգտակար է Սարդ-մարդուն։ Նա մկաններն է, Գվենը՝ ուղեղը»։
* Ջեյմի Ֆոքս՝ Մաքս Դիլոն / Էլեկտրո, *Oscorp Industries*-ում աշխատող էլեկտրոնիկայի ինժեներ, ով հետո դառնում է հզոր էլեկտրական արարած, որից հետո ստանում է Էլեկտրո կեղծանունը։ Ֆոքսը նկարագրում է իր կերպարը որպես ոչ ոք, ով սկզբում փառաբանում է Սարդ-մարդուն։ Նա սկսում է էլ ավելի տարվել Սարդ-մարդով մի օր նրա կողմից փրկվելու համար, իսկ իր ուժերը ստանում է *Oscorp*-ում էլեկտրալարերը վերանորոգելիս, երբ էլեկտրահարվում է մոդիֆիկացված օձաձկների կողմից։ Ֆոքսը հայտնեց, որ կերպարի տեսքը ֆիլմում մի փոքր ավելի այլ կլինի, և դասական կանաչ ու դեղին կոստյումին կփոխարինի սևը։
* Դեյն Դիհաան՝ Հարի Օզբորն / Կանաչ Գոբլին, Փիթերի 10 տարվա ընկերը և Նորման Օզբորնի որդին։ Նա ուղարկվել էր գիշերօթիկ դպրոցում սովորելու հենց այն ժամանակ, երբ Փիթերի ծնողներն անհայտացան, և ֆիլմում այդքան տարիներ հետո նրանք հանդիպում են առաջին անգամ։ Նա պատահականորեն ստանձնում է Կանաչ Գոբլինի դերը իր մարմնում սարդի թույնի հատուկ շիճուկը ներարկելուց հետո, ինչը նա անում էր իր անբուժելի հիվանդությունը կանխարգելելու համար, սակայն դրա արդյունքում դառնում է դաժան, խելագար և գոբլինանման արարած։ Ինչպես Կանաչ Գոբլինը, Հարին նույնպես կրում է տեխնոլոգիական կոստյում, որը բժշկում է նրան և կարողանում է թռչել լայն գլայդերով։
* Քոլմ Ֆիորի՝ Դոնալդ Մենկեն, *Oscorp*-ի և Խորհրդի գլխավորը։ Նա հաճախ է վիճում Հարիի հետ իր *Oscorp*-ը ղեկավարելու տկար ընդունակությունների պատճառով, մատնանշելով, որ նա ընդամենը երիտասարդ տղա է և ի վիճակի չէ ղեկավարելու ընկերությունը։
* Ֆելիսիթի Ջոնս՝ Ֆելիսիա Հարդի, *Oscorp*-ում Նորմանի աշխատակիցը, իսկ հետո նաև Հարիինը։ Վերջնական ֆիլմում Ջոնսը տիտրերում նշվել է միայն որպես Ֆելիսիա, և նրա ազգանունը՝ Հարդի, իմացվել է ֆիլմի թվային HD ձևաչափով դուրս գալու մարքեթինգային տեսահոլովակում։
* Փոլ Ջիամատի՝ Ալեքսեյ Սիտցևիչ / Ռնգեղջյուր, ազգությամբ ռուս վարձկան ռուսական մաֆիայից, ով զինակցելով Հարիի հետ ստանում է հսկայական, լավ զինված, ռոբատային ռնգեղջյուրի նման հագուստ և իրեն կոչում է Ռնջեղջյուր the Rhino։ Ջիամատին իր կերպարի մասին ասում է․ «Նա ռուս ավազակ է։ Ռուսները միշտ էլ լավ չարագործներ են եղել։ Ես ունեմ միայն իրերն ավերելու ընդունակություն։ Իմ արտասանությունը մի փոքր կեղծ է։ Ես սիրում եմ անել դա։ Ինձ այն թվաց հնարավորություն՝ լինել որքան հնարավոր է թատերական։ Այն իրոք զվարճալի է»։
* Սալի Ֆիլդ՝ Հորաքույր Մեյ, Փիթերի հորեղբոր կինը։
* Քեմփբել Սքոթ՝ Ռիչարդ Փարքեր, Փիթերի հայրը։
* Էմբեթ Դևիդտզ՝ Մերի Փարքեր, Փիթերի մայրը։
* Մարտոն Չոկաշ՝ Բժիշկ Էշլի Կաֆկա, Ռեյվենքրոֆթ հոգեբուժարանի գլխավորը։

Քրիս Քուփերը մարմնավորում է Նորման Օզբորնին, ով Oscorp-ի հիմնադիրն է և Հարի Օզբորնի հայրը, Բի Ջեյ Նովակը՝ Էլիսթեր Սմիթին։ Դենիս Լերին ետ է վերադարձել «Անհավանական Սարդ-մարդում» խաղացած Ջորջ Սթեյսիի դերով, ով այստեղ հայտնվում է Փիթերի տեսիլքներում որպես ուրվական, իսկ Կարի Քոլեմանը, Չարլի ԴեՊյուն, Սկայլեր Գիսոնդոն և Ջեյքոբ Ռոդիերը կրկին խաղում են իրենց նախորդ՝ Հելեն Ստեյսիի, Ֆիլիպ Ստեյսիի, Հովարդ Ստեյսիի և Սիմոն Ստեյսիի դերերը, համապատասխանաբար։ Սարդ-մարդու կերպարի համահեղինակ Սթեն Լին ունի կամեո, ով հայտնվում է որպես հյուր Փիթերի և Գվենի ավարտական միջոցառմանը։ Մայքլ Մասսին վերադարձել է առաջին ֆիլմում խաղացած Ստվերում տղամարդու դերով, ով այս անգամ նշված է որպես Գուստավ Ֆիրս (Ջենթլմենը)։ Էիդի Բրայանթը ներկայանում է Ազատության արձանի հագուստով կնոջ դերով։ Ջեյ Դի Ուոլշը խաղում է առցանց հրահանգչի դերը, ով ցույց է տալիս, թե ինչպես են աշխատում մարտկոցները, և մի չնշված դերասան մարմնավորում է Oscorp-ի վարձված մարդասպանի դերը, ով էլ սպանում է Ռիչարդ և Մերի Փարքերներին։

## Արտադրություն
### Զարգացում

Սիկվելի չարագործը հայտնի դարձավ 2012 թվականի ֆիլմում։ Ուեբը նշեց, որ սկզբնաղբյուր հանդիսացող պատմությունն իր հետագա զարգացումները կունենա երկրորդ ադապտացիայում։ 2012 թվականի հունիսին Ուեբն ասաց, որ վստահ չէ, թե կվերադառնա, սակայն 2012 թվականի սեպտեմբերի 28-ին հաստատվեց, որ նա կվերադառնա նկարահանելու սիկվելը։ Նա նշեց, որ ցանկանում է ստեղծել տիեզերք, որը ոչ միայն առանձին կմնա, այլև կսպասի հետագա պատմությունների։ Էնդրյու Գարֆիլդը նույնպես հույս ուներ վերադառնալու իր դերով և 2012 թվականի սեպտեմբերին հաստատվեց, որ նա կանի դա։ Մի փոքր ուշ հաստատվեց, որ Էմմա Սթոունը կվերադառնա Գվեն Սթեյսիի դերով՝ պայմանագիր կնքելով «Անահավանական Սարդ-մարդը» ֆիլմի երկու սիկվելների համար։ Անհավանական Սարդ-մարդը ֆիլմի բնօրինակ կոստյումը փոփոխվեց. վրան ավելացվեցին ոսպնյակներ, աչքերը դարձվեցին ավելի մեծ։ Սարդոստայն-կրակողները նույնպես թարմացվեցին։

Դերասան Ջեյ Քեյ Սայմոնսը ցանկություն հայտնեց Սեյմ Ռեյմիի Սարդ-մարդու մասին եռագրությունում կատարել Ջեյ Ջոնահ Ջեյմսոնի դերը, եթե ստուդիան առաջարկեր իրեն։ 2012 թվականի հոկտեմբերին բամբասանքներ էին պտտվում, որ Էլեկտրոն է լինելու հաջորդ չարագործը։ Հենց այդ դերն էլ տրվեց Ջեյմի Ֆոքսին։ Այդ դեկտեմբերին Ֆոքսը հաստատեց, որ դերասանական կազմում է այդ կերպարով, և MTV-ին տված հարցազրույցում բացատրեց, որ կերպարի վերաձևավորումը այնքան հիմնավոր կլինի, որքան նրա նկարագրության դետալները։ 2012 թվականի դեկտեմբերի 3-ին Մարկ Ուեբը հայտարարեց, որ Դեյն ԴեՀանն ընտրվել է խաղալու Հարի Օզբորնի դերը։ Փոլ Ջիամատին դերասանական կազմում հաստատվեց 2013 թվականի դեկտեմբերին։ Ֆելիսիթի Ջոնսն իր հերթին հաստատվեց դեռևս չբացահայտված դերով։ Ջիամատին 2013 թվականի հոկտեմբերին տված իր հարցազրույցում նշեց նաև, որ ինքը կվերադառնա «Անհավանական Սարդ-մարդը 3»-ում։ 2013 թվականի փետրվարի 27-ին Քրիս Քուփերը ստացավ Կանաչ Գոբլինի՝ Նորման Օզբորնի դերը։

2012 թվականի հոկտեմբերի 10-ից Շեյլին Վուդլին բանակացությունների մեջ էր Մերի Ջեյն Ուոթսոնի դերի համար։ 2013 թվականի մարտի 14-ից Վուդլին սկսեց իր փոքր դերի նկարահանումները։ Գարֆիլդն արձագանքեց․ «Ես կարծում եմ, որ այդ բոլոր տեսարանները մեր ետևի այգիներում են։ Մենք ունեինք երկու կամ երեք տեսարան, որտեղ մենք զրուցում էինք սուսերամարտից և մյուսում միասին մոտոցիկլետ էինք վարում, որոնք չնկարահանվեցին»։ Հունիսի կեսերից Մերի Ջեյնի մասնակցությունը մերժվեց, ինչը ռեժիսոր Ուեբը բացատրեց որպես կրեատիվ որոշում՝ սցենարը պարզեցնելու և Փիթերի ու Գվենի և նրանց հարաբերությունների վրա կենտրոնանալու համար։

### Նկարահանումներ

thumb|left|Տեսարանների մեծ մասը նկարահանվել էին Ռոչեստերի Գլխավոր փողոցում
2013 թվականի փետրվարի 4-ին Մարկ Ուեբը Թվիթթերում հրապարակեց, որ հիմնական նկարահանումներն սկսվել են, և սիկվելը նկարահանվել է 35 միլիմետրանոց անամորֆիկ ձևաչափով, ի տարբերություն թվային նկարահանումների, ինչպես նախկին ֆիլմն էր։ Sony-ն հայտարարեց, որ այն կլինի Սարդ-մարդու մասին առաջին ֆիլմը, որն ամբողջովին նկարահանեվելու Նյու Յորք նահանգում, ներառյալ ավտոմեքենաների հետապնդման տեսարանը, որը նկարահանվել էր Ռոչեսթերում, քանի որ Նյու Յորքի արվարձաններում արագության իրավապահպաններն ավելի քիչ են սահմանափակում։ Այն դարձավ Նյու Յորք նահանգում երբևէ եղած ամենամեծ ֆիլմարտադրությունը։ Ուիլյամսբուրգ, Բրուքլինում պահքի արձակուրդներին մոտ նկարահանելու որոշումը մի փոքր հակասություն առաջացրեց, քանի որ քննադատները կարծում էին, որ այդ քայլը քաղաքավարությանը հակառակ է և կարող է կայանատեղելու խնդիրներ առաջացնել։ Նկարահանման ընկերությունը որոշեց աշխատել խմբի հետ, իսկ հետո համաձայնեց կարգի բերել այն պահքի համար։ Պրոդյուսերները հավաքեցին 200 մարդ Ռոչեսթերում 10 օրվա նկարահանումների համար՝ ընդհանուր հաշվարկով ունենալով ամբոխի 250 անդամ և 150 հատուկ վճարվող տեղեր։ Բոլոր աչքի ընկնող տեսարանները նկարահանվել են Ռոչեսթերի *Գլխավոր փողոցում*, որոնք այնուհետև թվայնացվել են Նյու Յորքին նմանեցվելու համար։

Հունիսի 25-ին Ուեբը Թվիթթերում հրապարակում կատարեց այն մասին, որ նկարահանումներն ավարտվել են։ Ձայնագրության աշխատանքները կատարվեցին *Grumman Studios* և *Gold Coast Studios* ստուդիաներում, որոնք երկուսն էլ գտնվում են Բեթփեյջ, Նյու Յորքում և Բրուքլինում Մարսի անունով զենքերի պահոցում։

#### Հատուկ էֆեկտներ
thumb|left|Թայմս Սքվերի թվային կառուցումը, որտեղ տեղի է ունեցել Սարդ-մարդու և Էլեկտրոյի մարտը, տևել է մեկ տարի
*Sony Pictures Imageworks*-ն ապահովեց ֆիլմի վիզուալ էֆեկտները։ Ֆիլմի թվային ստեղծագործությունը, ներառյալ այն տեսարանը, որտեղ Սարդ-մարդն ու Էլեկտրոն կռվում էին Թայմս Սքվերում, տևել է մեկ տարի։ Թայմս Սքվերի կառուցումը կատարվել է *Gold Coast Studios*-ի կողմից կանաչ էկրաններով, և տեսարանների մեծ մասը վերաձևավորվել է համակարգչով։ Նկարահանման և վիզուալ էֆեկտների թիմը Թայմս Սքվերի՝ շուրջ 36, 000 լուսանկար է արել, որպեսզի ստեղծվեր տեղանքի թվային ճշգրիտ տարբերակը։ Ի հավելումն դրա, անիմացիոն թիմը լուսանկարել է հայտարարություններով 100 ցուցատախտակ։

Ֆիլմը վերջում 2D-ից փոփոխվել է 3D-ի, քանի որ ստեղծագործական թիմը ցանկանում էր նկարահանել 35 միլիմետրանոց ֆիլմ։ Դեն Մինդելլն օգտագործեց *Kodak Vision3 500T 5219* և *200T 5213* տեսախցիկները, մինչ նկարահանումների երկրորդ օրն օգտվեց *Kodak Vision3 50D 5203*-ից։ Արտադրության ընթացքում *CGI*-ի լուսային էֆեկտների 20 շերտերը միավորվեցին Էլեկտրոյին ստանալու համար։ Ջեյմի Ֆոսքը Էլեկտրոյի դերում նկարահանվեց *KNB EFX* թիմի կողմից, և մաշկի գույներն օգտագործվեցին ցույց տալու կերպարի տրամադրությունը։ Ընդհանուր հաշվարկով ֆիլմի 1600 վիզուալ էֆեկտները սկզբնապես ստեղծվեցին 2K թույլտվությամբ, ինչից հետո գունավորման միջոցով փոխակերպվել է 4K թույլտվության։ Վիզուալ էֆեկտներին իրականին մոտ տեսք տալու համար ձայնային դիզայներներ Էդիսոն Թիգը և Էրիկ Նորրիսն ու վերաձայնագրման խառնիչներ Փոլ Մեսսին և Դևիդ Ջիամարկոն խառնեցին ետին երաժշտությունը՝ օգտագործելով *Auro 11.1* կինեմատոգրաֆիական ձայնային տեխնոլոգիան, իսկ ֆիլմի սաունդթրեքները ռեմիքսի ենթարկվեցին *Dolby Atmos*-ի, *Auro*-ի և *Dolby 5.1*-ի միջոցով։

### Հետարտադրություն
Ֆիլմը վերամշակվել է *Auro 11.1* և *Dolby Atmos* համակարգերով, Ուիլյամս Հոլդենի փոխված թատրոնում։ Երկուսի համար վերամշակումներն են ավարտվել են Փոլ Մեսսիի և Դևիդ Ջիամարկոյի կողմից։

Միջտիտրային թիզեր-տեսարանը «Իքս-Մարդիկ։ Անցած ապագայի օրեր»-ից են, որոնք ֆիլմին ավելացվեցին Լոնդոնյան պրեմիերայից հետո՝ Ուեբի և 20th Century Fox միջև գոյություն ունեցող պայմանավորվածության շնորհիվ, որում Fox-ը թույլ տվեց Ուեբին նկարահանել ֆիլմը, եթե Sony-ն անվճար գովազդի Իքս-մարդիկը։ Տեսարանը, որն ընթանում է Վիետնամի պատերազմի ժամանակ, ցույց է տալիս Միստիքին (Ջեննիֆեր Լոուրենս)՝ խարդախ մուտանտին, ով փորձում է ավերել Ուիլիամ Ստայքերի (Ջոշ Հելման) ռազական ճամբարը, որպեսզի ազատի իր եղբայր-մուտանտներին՝ Հևոքին (Լուկաս Թիլ) և Թոդին (Էվան Ջոնիգկեյթ)։ Այդ կտորի ավելացումը ֆիլմին Միացյալ Թագավորությունյան որոշ հանդիսատեսի մոտ խառնաշփոթ առաջացրեց, ովքեր կարծում էին, որ Իքս Մարդիկ Սարդ-մարդու հետ անցումային ֆիլմն է, որը նախօրոք պլանավորված էր, որպեսզի Marvel Studios-ն ու Դիսնեյը, օգտագործելով վերջաբանը Marvel-ի կինեմատոգրաֆիական տիեզերքում, տարածելու իրենց ապագա ֆիլմերը։

### Երաժշտություն
2013 թվականի հուլիսի 20-ին Ուեբը հայտարարեց, որ Հանս Ցիմերը կլինի ֆիլմի կոմպոզիտորը՝ փոխարինելով Ջեյմս Հորներին՝ առաջին ֆիլմի երաժշտության կոմպոզիտորին։ 2013 թվականի հոկտեմբերի 25-ին Ֆարել Ուիլյամսը Billboard-ին հայտնեց, որ Ցիմերի հետ համատեղ կստեղծի երաժշտությունը։ Ուեբն ու Ցիմերը սուպերխումբ կազմեցին Ուիլյամսի, Ջոնի Մարրի, Մայ Այնզիգերի և Eurythmic-ի ու Դևիդ Ա․ Սթյուարտի հետ միասին, որպեսզի գործիքավորեն սիկվելի երաժշտությունը։ Որոշ պատճառներով Սթյուարտը չմասնակցեց ֆիլմի երաժշտության ստեղծմանը, և սուպերխումբը, որը նշված էր *Ապշեցուցիչ վեցնյակ* անվանումով (հղում դեպի Չարագույժ վեցնյակը), ստեղծագործեց Ուիլյամսի, Մարրի, Այնզիգերի, Junkie XL-ի, Սթիվ Մազզարոյի և Էնդրյու Կոցզինսկու կողմից՝ Ցիմերի հետ համատեղ։ Ֆիլմի սաունդթրեքերի ալբոմը թողարկվեց 2014 թվականի ապրիլի 22-ին Columbia Records-ի և Madison Gate Records-ի կողմից։ Հանս Ցիմերն այս ֆիլմի համար իր աշխատանքը նկարագրեց որպես շատ տարբեր իր նախորդ աշխատանքներից՝ ցույց տալով ֆիլմի երաժշտություններից մեկն, որ առաջինն էր լսվել վեբկայքում։

2014 թվականի մարտի 31-ին It's On Again անունով երգը վերբեռնվեց SoundCloud-ում։ Դրա կատարողներն էին Քենդրիք Լամարը և Ալիշա Քիզը։ Քիզը երգը հրապարակեց Թվիթթերում՝ որպես հեղինակներ նշելով Ցիմերին, Ուիլյամսին, Լամարին և իրեն և նշելով, որ երգը ֆիլմի սաունդթրեքի մասն է։

#### Երգացանկ
##### Ստանդարտ թողարկում

##### Դելյուքս թողարկում

## Մարքեթինգ
Ֆիլմի թողարկումը Միացյալ Թագավորությունում հետաձգվեց մինչև 2014 թվականի ապրիլի 16՝ իր թողարկման իսկական օրից՝ ապրիլի 18-ից։ *Deadline.com*-ը հայտարարեց, որ ի հավելումն արտադրության բյուջեին, ֆիլմի մարքեթինգի բյուջեն կազմում էր 180–190 միլիոն։
[250px|thumb|Էնդրյու Գարֆիլդը և Ջեյմի Ֆոքսը 2013 [San Diego Comic-Con International-ին քարոզում են «Անհավանական Սարդ-մաիդը 2» ֆիլմը։]]

2013 թվականի հուլիսի 17-ին Sony-ն թողարկեց ֆիլմից մի հոլովակ, որտեղ առաջին անգամ հայտնվում է Ջեյմի Ֆոքսն Էլեկտրոյի դերում։ Այն արվեց San Diego Comic-Con International-ի հանդիսականների ուշադրությունը գրավելու համար։ Միջոցառման ժամանակ նրանք առաջին անգամ ցուցադրեցին չորս րոպեանոց թրեյլերը, որը հրապարակայնորեն այդպես էլ չթողարկվեց, սակայն վերջիվերջո թափանցեց համացանց։ Ֆիլմի վիրուսային մարքեթինգը ներառեց *Daily Bugle*-ի Tumblr բլոգային ծառայության տարբերակը, որտեղ հիշատակվում էին Թեյթ Քաշինգը, հետախույզ Ստեն Քարթերը, Մեծ տղամարդը, Իզզի Բանսենը, Ջոյ Մերկադոն, Դոնալդ Մենքենը, անգղը, Հիդրո-մենը, Սփենսեր Սմիթը, Նեդ Լիդսը Էն Ուեինգը, Ջեյ Ջոնահ Ջեյմսոնը Շոկերը, Ալիստեր Սմիթը, Բժիշկ Ութոտնուկը, Էդի Բրոքը, The Enforcers-ը և Պուման։ Մարկ Ուեբը Թվիթերում նկար հրապարակեց Դուորվենի լեզվով, ոում ասվում էր, որ առաջին թրեյլերը կցուցադրվի «Հոբիթ։ Սմոգի պարապուտ»-ի 3D ցուցադրումներից առաջ։

2013 թվականի դեկտեմբերի 8-ին հայտարարվեց, որ ֆիլմից նոր հոլովակները կներկայացվեն Նյու Յորքի Թայմս Սքվերի ամանորյա նախօրյակի տոնակատարություններին։ Ֆիլմը նաև քարոզվեց World Wide Fund for Nature (WWF)-ի ընթացքում՝ "Earth Hour" արշավին։ Դերասանական կազմը ներկա գտնվեց 2014 թվականի Սինգապուրում այդ միջոցառման սկզբին *Disney Consumer Products*-ը 2014 թվականի փետրվարի 17-ի *American International Toy Fair*-ին հայտարարեց ֆիլմի համար իր կողմից արտադրած ապրանքների շարքի մասին։

2014 թվականի մարտին Gameloft-ը և Marvel-ը հայտարարեցին համանուն հեռախոսախաղի թողարկման մասին՝ սմարթֆոնների և թաբլեթների համար։ Այն վերջում դուրս եկավ նաև խաղային կոնսոլների վրա։ *Kellogg's*-ը թողարկեց ֆիլմին վերաբերող հավելված։ *Evian*-ն ապահովեց ֆիլմի քարոզման գործընկերոջը։ 2014 թվականի ապրիլի 1-ին բրենդը թողարկեց «Անհավանական երեխան և ես 2» գովազդային հոլովակը, որտեղ Սարդ-մարդն ու նրա երեխա տարբերակն են, ինչն էլ մաս կազմեց բնօրինակ «*Baby & Me»* քարոզարշավին։ Ֆիլմը գովազդվելու համար համագործակցեց *NBCUniversal*-ի հետ։ Ֆիլմի գովազդային վահանակները հայտնվեցին *Bravo*, *E!, USA, Syfy, Telemundo* և *mun2* ամսագրերում։ Հատուկ էջ ստեղծվեց *Fandango*-ում։ 2014 թվականի մայիսին Marvel-ը հայտնեց, որ Սարդ-մարդու այս ֆիլմի կոստյումը կցուցադրվի «Մարվել։ Վրիժառուների միության» հետ ()։

## Տնային թողարկում
Ֆիլմն ունի այլընտրանքային վերջաբան, որտեղ Փիթեր Փարքերի հայրը հանդիպում է Փիթերին Գվենի գերեզմանի մոտ։ *Creative agency Deckhouse Digital*-ը ֆիլմի համար ստեղծեց ոչ միայն DVD/Blu-ray սկավառակներ, այլ նաև Tumblr-ի համար անիմացիոն GIF-եր։ «Անհավանական Սարդ-մարդը 2»-ը թվային ներբեռնման համար թողարկվեց *Sony Pictures Home Entertainment*-ի կողմից 2014 թվականի օգոստոսի 5-ին, իսկ 2014 թվականի օգոստոսի 19-ին թողարկվեց Blu-ray, Blu-ray 3D և DVD սկավառակների վրա։

## Ընդունում
### Քննադատական արձագանք
«Անհավանական Սարդ-մարդը 2»-ը հանդիսատեսի և քննադատների կողմից ստացավ խառը կարծիքներ։ Կարծիքների ագրեգատոր Rotten Tomatoes-ը քննադատների կողմից ֆիլմին տվեց 52% դրական վարկանիշ, և հիմնվելով 278 կարծիքների վրա՝ ֆիլմի միավորը կազմեց 5.8/1։ Կայքում ֆիլմի մասին գրված է․ «Չնայած դերասանական կազմը հրաշալի է, իսկ հատուկ էֆեկտներն էլ բարձրորակ, Սարդիկի մասին սագայի վերջին ադապտացիան տուժում է անկայուն պատմության և կերպարների բազմազանության պատճառով»։ Metacritic-ում ֆիլմի մասին 49 կարծիքների միջին գնահատականը 100-ից կազմում է 53՝ հիմնվելով խառը և միջին կարծիքների վրա։ Ըստ CinemaScore-ի վիճակագրության, առաջին ուիքենդի հանդիսատեսը ֆիլմին տվել է B+-ը A+-ի վրա գնահատականը։

Հիմնական քննադատությունները չզարգացած կերպարների, տևողության երկարության ու մարդաշատ սցենարի վերաբերյալ էին։ Այնուամենայնիվ, հատուկ էֆեկտները, Սթոունի և Գարֆիլդի միջև սիրային կապը, Դեյն ԴեՀաանի կատարումը, մարտական տեսարաններն ու Հանս Ցիմերի երաժշտությունը գովասանքի արժանացան։ Ֆոսքի կատարումը Մաքս Դիլոնի/Էլեկտրոյի դերում արժանացավ իրարամերժ կարծիքների։

*Լոս Աջելես Թայմսն* ասաց, որ ֆիլմը գերծանրաբեռնված է սյուժետային շղթաներով, անցումային էպիզոդներով ու չարագործներով, սակայն աստղեր Էնդրյու Գարֆիլդն ու Էմմա Սթոունն արեցին լավագույնը ֆիլմին շունչ տալու համար։ *The Telegraph*-ի Թիմ Թոբին ասաց․ «Մարկ Ուեբի Սարդ-մարդու սիկվելը ծանրաբեռնված է բարձր լարվածություն ունեցող չարագործներով, սակայն Էնդրյու Գարֆիլդի և Էմմա Սթոունի միջև պսպղացող փայլը փրկեց օրը»։ *Digital Spy*-ի Սայմոն Ռեյնոլդսն ասաց․ «Փիթերի անցյալը, ներկան ու ապագան միախառնված են սիկվելում, որն առաջարկում է ավելին իր արժեքից»

### Շահույթ
«Անհավանական Սարդ-մարդը 2»-ն իր հինգշաբթի օրվա առաջին ցուցադրության ժամանակ կարողացավ հավաքել 8.7 միլիոն դոլար։ Այն իր դեբյուտային հանգստյան օրերն ավարտեց առաջին հորիզոնականով՝ 91.6 միլիոն դոլարով, ինչը մոտ 30 միլիոն դոլարով ավելին էր քան իր պրիկվել «Անհավանական Սարդ-մարդը» առաջին ուիքենդում։ Ֆիլմը ԱՄՆ-ում և Կանադայում հավաքեց 202, 853, 933 դոլար և 506, 128, 390 դոլար այլ երկրներում, համաշխարհային ողջ շահույթը հասնելով 708, 982, 323 դոլարի։

Հյուսիսային Ամերիկայից դուրս «Անհավանակն Սարդ-մարդը 2-ը» 2014 թվականի ապրիլի 16-ին Միացյալ Թագավորության առաջին օրը հավաքեց 2, 73 միլիոն դոլար, Բելգիայում՝ 190, 000 դոլար, իսկ Ավստրալիայում՝ 1, 44 միլիոն և 1, 11 միլիոն դոլար Գերմանիայում։ Հոլլշիվուդյան ֆիլմի համար ամենամեծ բացումը կատարվեց Հնդկաստանում։ Չինատանում, ֆիլմը ցուցադրվելով 11, 002 էկրաններին, դարձավ կինոյի պատմության ամենամեծ թողարկումը։ Իր առաջին օրը Հոնկոնգում ֆիլմը հավաքեց 1, 23 միլիոն դոլար՝ Ասիայում ամենամեծ շահույթը ստանալով։

### Մրցանականեր և անվանակարգեր

## Չեղարկված ֆիլմաշար և վերաթողարկում

*Sony*-ն դեռ սկզբում փորձում էր սկիզբ դնել Սարդ-մարդու ընդարձակ տիեզերքին, որը կարող էր մրցակցել Marvel-ի կինեմատոգրաֆիական տիեզերքի հետ։ 2013 թվականին Sony-ն հայտարարեց, որ Անհավանական Սարդ-մարդու երրորդ ֆիլմը կթողարկվի 2016 թվականի հունիսի 10-ին, որի համար Ալեքս Կուրտզմանը, Ռոբերտո Օրչին և Ջեֆ Փինքերը կվերադառնան գրելու սցենարը, իսկ 2018 թվականի մայիսի 4-ին արդեն դուրս կգա չորրորդ ֆիլմը։ Այդ շարքը պետք է ներառել մի քանի սպին-օֆֆ ֆիլմեր «Չարագույժ վեցնյակի» և «Վենոմի» մասին, որտեղ առաջինի ռեժիսոր կլիներ Դյու Գոդարդը, Վենոմինը՝ Կուրտզմանը, իսկ սցենարները կգրվեր իր, Օրչիի ու Էդ Սոլոմոնի կողմից։ Չարագույժ վեցնյակը պետք է դուրս գար 2016 թվականի նոյեմբերի 11-ին։ 2014 թվականի օգոստոսից Sony-ն կանչեց Լիզա Ջոյ Նոլանին գրելու 2017 թվականին թողարկվող Marvel-ի սուպերհերոսուհիներից մեկի մասին ֆիլմի սցենարը։

Այնուամենայնիվ, 2013 թվականի դեկտեմբերի և Անհավանական Սարդ-մարդու թողարկման՝ 2014 թվականի մայիսի Գարֆիլդն ու Ուեբը հայտնեցին, որ երկուսն էլ կվերադառնան երրորդ ֆիլմի համար, իսկ արդեն չորրորդի ռեժիսորը Ուեբը չէր լինելու։ Հետևելով քննադատական խառը կարծիքներին և սիկվել «Անհավանական Սարդ-մարդը 2»-ի ցածր շահույթին, ֆիլմաշարի ապագան այդքան էլ պայծառ չէր թվում։ 2014 թվականի հուլիսին Օրչին լքեց երրորդ ֆիլմը՝ «Ստարթրեք։ Անսահմանություն» ֆիլմի աշխատանքի համար «Անհավանական Սարդ-մարդը 3»-ը, որը ներառում էր Քրիս Քուփերին որպես Նորման Օզբորն և կենտրոնացած էր Փիթերի վերականգնումը Գվենի մահից հետո, հետաձգվեց մինչև 2018 թվական, իսկ «Անհավանական Սարդ-մարդը 4»-ը՝ անհայտ տարեթիվ։

2014 թվականի Sony Pictures Entertainment-ի հաքերային հարձակումից հետո Sony-ն հայտնեց, որ Սեմ Ռեյմիի և Marvel Studios-ի հետ բանակցությունների է տանում կերպարի մասին նոր եռագրություն ստեղծելու և Սարդ-մարդուն Marvel-ի կինեմատոգրաֆիական տիեզերքի «Կապիտան Ամերիկա։ Քաղաքացիական պատերազմ» ֆիլմում ներառելու համար։ Marvel-ը այնդքան էլ ուրախ չէր առաջարկությանը, մանավանդ, երբ կերպարի հեղինակային իրավունքները դեռ պատկանում էին Sony-ին։ Ստուդիաների միջև պայմանը թույլ տվեց Սարդ-մարդուն լինել Marvel-ի կինեմատոգրաֆիական տիեզերքում։ 2016 թվականի մարտից Sony-ն ետ է մղվում Դանթե Հարփերի գրված սցենարով ու Էվի Արադի և Մեթ Տոլմաքի պրոդյուսերությամբ Վենոմի առանձին ֆիլմով․ այն չի վերաբերելու Սարդ-մարդու ֆիլմաշարին և Marvel-ի Սարդ-մարդուն։

### Marvel-ի կինեմատոգրաֆիական տիեզերք
2015 թվականի փետրվարին Sony-ն և Marvel Studios-ը հայտնեցին, որ Սարդ-մարդու նոր տարբերակը կհայտնվի ՄԿՏ-ում, որտեղ նա տեղ կգտնի «Կապիտան Ամերիկա։ Քաղաքացիական պատերազմում», իսկ հետո 2017 թվականի հուլիսի 7-ին կթողարկվի նրա առանձին «Սարդ-մարդը։ Տունդարձ» ֆիլմը Sony-ի կողմից, որի պրոդյուսերներն են Քևին Ֆեյջն ու Էմի Պասկալը։ Այդ հայտարարությունից հետ Անհավանական «Սարդ-մարդը 3»-ը չեղյալ հայտարարվեց։ Sony Pictures-ը կշարունակի ֆինանսավորել, տեղայնացնել և ունենալ Սարդ-մարդու ֆիլմերի հեղինակային լիակատար իրավունքերը։ Թոմ Հոլանդը կլինի Սարդ-մարդու դերում։

## Արտաքին հղումներ

* 
* 
* 
* 
* 
* 

## Ծանոթագրություններ


Կատեգորիա:2010-ականների ամերիկյան ֆիլմեր
Կատեգորիա:2010-ականների անգլերեն ֆիլմեր
Կատեգորիա:2010-ականների արկածային ֆիլմեր
Կատեգորիա:2010-ականների գիտաֆանտաստիկ էքշն ֆիլմեր
Կատեգորիա:2010-ականների էքշն թրիլեր ֆիլմեր
Կատեգորիա:2010-ականների սիքվել ֆիլմեր
Կատեգորիա:2010-ականների ֆիլմեր սուպերհերոսների մասին
Կատեգորիա:2014 ֆիլմեր
Կատեգորիա:3D ֆիլմեր
Կատեգորիա:Columbia Pictures ֆիլմեր
Կատեգորիա:IMAX ֆիլմեր
Կատեգորիա:Marvel-ի կոմիքսների էկրանավորումներ
Կատեգորիա:Ամերիկյան արկածային ֆիլմեր
Կատեգորիա:Ամերիկյան գիտաֆանտաստիկ էքշն ֆիլմեր
Կատեգորիա:Ամերիկյան գիտաֆանտաստիկ ֆիլմեր
Կատեգորիա:Ամերիկյան դրամա ֆիլմեր
Կատեգորիա:Ամերիկյան եռաչափ ֆիլմեր
Կատեգորիա:Ամերիկյան էքշն թրիլեր ֆիլմեր
Կատեգորիա:Ամերիկյան թրիլեր ֆիլմեր
Կատեգորիա:Ամերիկյան մարտաֆիլմեր
Կատեգորիա:Ամերիկյան սիքվել ֆիլմեր
Կատեգորիա:Ամերիկյան ֆանտաստիկ ֆիլմեր
Կատեգորիա:Ամերիկյան ֆենտեզի ֆիլմեր
Կատեգորիա:Ամերիկյան ֆիլմեր վրեժի մասին
Կատեգորիա:Լոս Անջելեսում նկարահանված ֆիլմեր
Կատեգորիա:Նյու Յորք նահանգում նկարահանված ֆիլմեր
Կատեգորիա:Նյու Յորքում նկարահանված ֆիլմեր
Կատեգորիա:Ֆիլմեր Սարդ-մարդու մասին
Կատեգորիա:Ֆիլմեր դեռահասների համար
Կատեգորիա:Ֆիլմեր վրեժի մասին
Կատեգորիա:Ֆիլմեր, որոնց գործողությունները տեղի են ունենում 2014 թվականին
Կատեգորիա:Ֆիլմեր, որոնց գործողությունները տեղի են ունենում 2015 թվականին
Կատեգորիա:Ֆիլմեր, որոնց գործողությունները տեղի են ունենում Լոս Անջելեսում
Կատեգորիա:Ֆիլմեր, որոնց գործողությունները տեղի են ունենում Նյու Յորքում